Myndir : Fjölbreyttur fornbílafloti í sunnudagsralli um Hvalfjörð og Borgarfjörð Glæsilegur floti 33 fornbíla víða að úr heiminum keppti í ralli og akstursleikni í Hvalfirði og Borgarfirði í dag , sunnudag . Keppnin hófst með rallakstri um Hvalfjörð þar sem leiðin lá um Kjósarskarð . Síðan var keppt í akstursleikni við Hernámssetrið á Hlöðum . Áfram var haldið í vestur og rallað um Melasveit og síðan áfram í Borgarnes þar sem aftur var keppt í akstursleikni , í þetta sinn við Olís . Síðan var haldið að Hvanneyri þar sem enn var keppt . Leiðin lá svo um Borgarfjörð þar sem snæddar voru kleinur og drukkið kaffi í Brúarási . Fornbílarnir verða staddir á Íslandi dagana 18. til 26. apríl og halda á morgun úr Borgarfirði norður yfir heiðar . Ætlunin er að aka hringinn kringum Ísland í ferð sem hófst árla sunnudagsmorguns . Alls komu 33 fornbílar hingað til lands á vegum samtakanna Historic Endurance Rally Organisation eða HERO . Það er breskur akstursíþróttaklúbbur sem skipuleggur keppnir fyrir fornbíla . Margir bílanna eru afar fágætir . Þeir eru frá ýmsum löndum svo sem Bretlandseyjum , Írlandi , Noregi , Sviss , Hollandi , Belgíu og Nýja Sjálandi . Keppnin sem nú er efnt til á Íslandi felst í því að bílunum er ekið ákveðna leið samkvæmt leiðarbók innan tímamarka . Tímamörkin eru sett þannig upp að aldrei þarf að fara yfir hámarkshraða . Til viðbótar er svo keppt á bílunum í ökuleikni eða þrautaakstri þar sem bifreiðastæði eða stór svæði eru notuð til að setja upp brautir með keilum sem aka þarf kringum . Eins og sjá má á myndunum sem hér fylgja og voru teknar af blaðamanni Skessuhorns við Hlaði , í Borgarnesi og á Hvanneyri í dag , þá er það afar fjölbreyttur bílafloti frá árabilinu 1933 til 1981 tekur þátt í þessum leiðangri HERO-klúbbsins til Íslands . Keppendur gista á Hótel Hamri við Borgarnes í nótt og þar má því sjá bílana í kvöld .